Komisjoni määrus (EÜ) nr 2271/2003,

22. detsember 2003,

millega avatakse tariifikvoodid aastaks 2004 teatavate Rumeeniast pärinevate toodete importimiseks Euroopa Ühendusse

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 6. detsembri 1993. aasta määrust (EÜ) nr 3448/93, milles sätestatakse põllumajandussaaduste töötlemisel saadud teatavate kaupadega kauplemise kord, [1] eriti selle artikli 7 lõiget 2,

võttes arvesse nõukogu 5. oktoobri 1998. aasta otsust 98/626/EÜ Euroopa ühenduste ja nende liikmesriikide ning Rumeenia vahelise assotsieerumislepingu (Euroopa leping) kaubandussätete kohandamist käsitleva protokolli sõlmimise kohta, et võtta arvesse Austria Vabariigi, Soome Vabariigi ja Rootsi Kuningriigi ühinemist Euroopa Liiduga ning Uruguay vooru põllumajandusläbirääkimiste tulemusi, sealhulgas kehtiva sooduskorra tõhustamist, [2] eriti selle artikli 2 lõiget 1,

ning arvestades järgmist:

(1) Rumeeniaga sõlmitud Euroopa lepingu protokollis nr 3 töödeldud põllumajandussaadustega kauplemise kohta, muudetud protokolliga selle lepingu kohandamise kohta, nähakse ette iga-aastaste tariifikvootide andmine Rumeeniast pärinevate toodete importimiseks. Need kvoodid tuleks avada 2004. aastaks.

(2) Komisjoni 2. juuli 1993. aasta määruses (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) [3] sätestatakse tariifikvootide haldamise eeskirjad. On asjakohane sätestada, et käesoleva määrusega avatud tariifikvoote tuleb hallata vastavalt kõnealustele eeskirjadele.

(3) Käesoleva määrusega ettenähtud meetmed on kooskõlas I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Lisas loetletud Rumeeniast pärinevate toodete aastakvoodid avatakse 1. jaanuarist kuni 31. detsembrini 2004 kõnealuses lisas sätestatud tingimustel.

Artikkel 2

Artiklis 1 osutatud ühenduse tariifikvoote haldab komisjon vastavalt määruse (EMÜ) nr 2454/93 artiklitele 308a, 308b ja 308c.

Artikkel 3

Käesolev määrus jõustub kolmandal päeval pärast selle avaldamist Euroopa Liidu Teatajas.

Seda kohaldatakse alates 1. jaanuarist 2004.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 22. detsember 2003

Komisjoni nimel

komisjoni liige

Erkki Liikanen

[1] EÜT L 318, 20.12.1993, lk 18. Määrust on viimati muudetud määrusega (EÜ) nr 2580/2000 (EÜT L 298, 25.11.2000, lk 5).

[2] EÜT L 301, 11.11.1998, lk 1.

[3] EÜT L 253, 11.10.1993, lk 1. Määrust on viimati muudetud määrusega (EÜ) nr 1335/2003 (ELT L 187, 26.7.2003, lk 16).

--------------------------------------------------

LISA

Jrk nr | CN-kood | Kauba kirjeldus | 2004. aasta kvoot (tonnides) | Kohaldatav tollimaksu-määr |

09.5431 | ex1704 | Suhkrukondiitritooted (sh valge šokolaad), mis ei sisalda kakaod, v.a CN-koodi 17049010 alla kuuluv lagritsaekstrakt sahharoosisisaldusega üle 10 % massist, kuid muude lisaaineteta | 2100 | 0 + EAR |

09.5433 | ex1806 | Šokolaad ja muud kakaod sisaldavad toiduained, v.a CN-koodide 18061015 või 18062070 alla kuuluvad | 1500 | 0 + EAR |

09.5435 | ex1902 | Pastatooted, keedetud või keetmata, täidisega või ilma või muul viisil toiduks valmistatud, v.a CN-koodide 19022010 ja 19022030 alla kuuluvad täidisega pastatooted ja kuskuss, valmistoiduna või mitte | 600 | 0 + EAR |

09.5437 | ex1904 | Teraviljade või teraviljasaaduste paisutamisel või röstimisel saadud toidukaubad (nt maisihelbed); eelnevalt kuumtöödeldud või muul viisil töödeldud teravili (v.a mais) teradena, helvestena või muul kujul (v.a püüli- ja lihtjahu), mujal nimetamata, v.a CN-koodi 19042010 alla kuuluvad tooted | 438 | 0 + EAR |

09.5439 | 1905 | Leiva- ja saiatooted, valikpagaritooted, koogid, küpsised jms pagaritooted, kakaoga või kakaota; armulaualeib, tühjad kapslid farmaatsiatööstusele, oblaadid, riispaber jms | 1875 | 0 + EAR |

09.5441 | 21013019 | Röstitud kohviasendajad | 163 | 0 + EAR |

21013099 | Röstitud kohviasendajate (v.a röstitud sigurite) ekstraktid, essentsid ja kontsentraadid |

09.5443 | 210500 | Jäätis jm toidujää, kakaoga või kakaota | 114 | 0 + EAR |

09.5445 | 0405201004052030 | Piimarasvavõided rasvasisaldusega vähemalt 39 %, kuid mitte üle 75 % massist | 1050 | 0 + EAR |

ex2106 | Mujal nimetamata toiduained, v.a CN-koodide 21061020, 21069020 ja 21069092 alla kuuluvad ja maitse- või värvainelisandiga suhkrusiirupid |

ex330210 | Lõhnaainesegud ning ühel või mitme lõhnaaine baasil valmistatud ained ja segud (sh alkohollahused), kasutamiseks joogitööstuses |

33021029 | muud |

09.5447 | 220290912202909522029099 | Mittealkohoolsed joogid, v.a CN-koodi 2009 alla kuuluvad puu- või köögiviljamahlad, mis sisaldavad CN-koodide 0401–0404 alla kuuluvaid tooteid ja CN-koodide 0401–0404 alla kuuluvatest toodetest saadud rasva | 100 | 0 + EAR |

--------------------------------------------------